Document ID: 32010L0026

ΟΔΗΓΊΑ ΤΗΣ ΕΠΙΤΡΟΠΉΣ 2010/26/ΕΕ
της 31ης Μαρτίου 2010
για την τροποποίησης της οδηγίας 97/68/ΕΚ του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (1), και ιδίως τα άρθρα 14 και 14α,
Εκτιμώντας τα ακόλουθα:
(1)
Το άρθρο 14α της οδηγίας 97/68/ΕΚ ορίζει τα κριτήρια και τη διαδικασία παράτασης της περιόδου που αναφέρεται στο άρθρο 9α παράγραφος 7 της εν λόγω οδηγίας. Οι μελέτες που εκπονήθηκαν σύμφωνα με το άρθρο 14α της οδηγίας 97/68/ΕΚ δείχνουν ότι υπάρχουν ουσιαστικές τεχνικές δυσκολίες όσον αφορά τη συμμόρφωση με τις απαιτήσεις του σταδίου II για επαγγελματικές φορητές μηχανές πολλαπλών θέσεων στις οποίες τοποθετούνται κινητήρες των κλάσεων SH:2 και SH:3. Επομένως, είναι απαραίτητη η παράταση της προθεσμίας που αναφέρεται στο άρθρο 9α παράγραφος 7 έως τις 31 Ιουλίου 2013.
(2)
Από την τροποποίηση της οδηγίας 97/68/ΕΚ το 2004 έχει σημειωθεί τεχνική πρόοδος στον σχεδιασμό των ντιζελοκινητήρων για την καλύτερη συμμόρφωσή τους με τα όρια εκπομπών καυσαερίων των σταδίων III B και IV. Αναπτύχθηκαν ηλεκτρονικά ελεγχόμενοι κινητήρες, οι οποίοι αντικατέστησαν σε μεγάλο βαθμό τα μηχανικά ελεγχόμενα συστήματα έγχυσης και ελέγχου. Ως εκ τούτου, οι τρέχουσες γενικές απαιτήσεις έγκρισης τύπου που περιέχονται στο παράρτημα I της οδηγίας 97/68/ΕΚ θα πρέπει να προσαρμοστούν ανάλογα και να θεσπιστούν γενικές απαιτήσεις έγκρισης τύπου για τα στάδια III B και IV.
(3)
Το παράρτημα II της οδηγίας 97/68/ΕΚ καθορίζει τις τεχνικές λεπτομέρειες των πληροφοριακών εγγράφων που πρέπει να υποβληθούν από τον κατασκευαστή προς την αρχή έγκρισης τύπου μαζί με την αίτηση έγκρισης τύπου του κινητήρα. Οι λεπτομέρειες που ορίζονται αναφορικά με τα πρόσθετα αντιρρυπαντικά συστήματα είναι γενικού χαρακτήρα και θα πρέπει να προσαρμοστούν στα συγκεκριμένα συστήματα μετεπεξεργασίας καυσαερίων τα οποία είναι ανάγκη να χρησιμοποιούνται προκειμένου να διασφαλίζεται ότι οι κινητήρες συμμορφώνονται με τα όρια εκπομπών καυσαερίων των σταδίων III B και IV. Θα πρέπει να υποβάλλονται πιο λεπτομερείς πληροφορίες για τα συστήματα μετεπεξεργασίας καυσαερίων που τοποθετούνται στους κινητήρες, έτσι ώστε οι αρχές έγκρισης τύπου να μπορούν να αξιολογήσουν τη δυνατότητα συμμόρφωσης του κινητήρα με τα στάδια III B και IV.
(4)
Το παράρτημα III της οδηγίας 97/68/ΕΚ παραθέτει τη μέθοδο δοκιμής των κινητήρων και προσδιορισμού του επιπέδου εκπομπών αέριων και σωματιδιακών ρύπων. Η διαδικασία δοκιμής έγκρισης τύπου των κινητήρων για να διαπιστωθεί αν τηρούν τα όρια εκπομπών καυσαερίων των σταδίων III B και IV θα πρέπει να διασφαλίζει ότι καταδεικνύεται η ταυτόχρονη συμμόρφωση με τα όρια εκπομπών αέριων (μονοξείδιο του άνθρακα, υδρογονάνθρακες, οξείδια του αζώτου) και σωματιδιακών ρύπων. Ο κύκλος δοκιμής μη οδικών οχημάτων υπό σταθερές συνθήκες (NRSC) και ο κύκλος δοκιμής μη οδικών οχημάτων υπό μεταβατικές συνθήκες (NRTC) θα πρέπει να προσαρμόζονται ανάλογα.
(5)
Το σημείο 1.3.2 του παραρτήματος III της οδηγίας 97/68/ΕΚ προβλέπει την τροποποίηση των συμβόλων (τμήμα 2.18 του παραρτήματος I), της αλληλουχίας δοκιμών (παράρτημα III) και των εξισώσεων υπολογισμού (προσάρτημα III του παραρτήματος III), πριν από την εισαγωγή της αλληλουχίας δοκιμών ψυχρής/θερμής εκκίνησης σύνθετων εκπομπών. Η διαδικασία έγκρισης τύπου για να καταδειχθεί η συμμόρφωση με τα όρια εκπομπών καυσαερίων των σταδίων III B και IV απαιτεί την εισαγωγή λεπτομερούς περιγραφής του κύκλου ψυχρής εκκίνησης.
(6)
Το τμήμα 3.7.1 του παραρτήματος III της οδηγίας 97/68/ΕΚ ορίζει τον κύκλο δοκιμής για τις διαφορετικές προδιαγραφές εξοπλισμού. Ο κύκλος δοκιμής στο σημείο 3.7.1.1 (προδιαγραφή A) πρέπει να προσαρμοστεί έτσι ώστε να διευκρινίζει την ταχύτητα κινητήρα που πρέπει να χρησιμοποιείται στη μέθοδο υπολογισμού της έγκρισης τύπου. Είναι επίσης απαραίτητο να προσαρμοστεί η αναφορά στην ενημερωμένη έκδοση του διεθνούς προτύπου δοκιμών ISO 8178-4:2007.
(7)
Το τμήμα 4.5 του παραρτήματος III της οδηγίας 97/68/ΕΚ περιγράφει την εκτέλεση δοκιμής εκπομπών. Το εν λόγω τμήμα πρέπει να προσαρμοστεί έτσι ώστε να λαμβάνει υπόψη τον κύκλο ψυχρής εκκίνησης.
(8)
Το προσάρτημα 3 του παραρτήματος III της οδηγίας 97/68/ΕΚ παραθέτει τα κριτήρια για την αξιολόγηση και τον υπολογισμό των δεδομένων των αέριων και σωματιδιακών εκπομπών, τόσο για τη δοκιμή NRSC όσο και για τη δοκιμή NRTC, όπως ορίζονται στο παράρτημα III. Η έγκριση τύπου των κινητήρων σύμφωνα με τα στάδια III B και IV απαιτεί την προσαρμογή της μεθόδου υπολογισμού για τη δοκιμή NRTC.
(9)
Το παράρτημα XIII της οδηγίας 97/68/ΕΚ παραθέτει τις διατάξεις για τους κινητήρες που διατίθενται στην αγορά στο πλαίσιο ευέλικτου συστήματος. Προκειμένου να εξασφαλιστεί η ομαλή υλοποίηση του σταδίου III B, μπορεί να χρειαστεί αυξημένη χρήση του εν λόγω ευέλικτου συστήματος. Κατά συνέπεια, η προσαρμογή στην τεχνική πρόοδο προκειμένου να είναι δυνατή η εισαγωγή κινητήρων συμβατών με το στάδιο III B, θα πρέπει να συνοδεύεται από μέτρα τα οποία θα εξασφαλίζουν ότι η χρήση του ευέλικτου συστήματος δεν θα παρεμποδίζεται από απαιτήσεις κοινοποίησης που δεν είναι πλέον προσαρμοσμένες στην εισαγωγή τέτοιου είδους κινητήρων. Τα μέτρα θα πρέπει να έχουν στόχο την απλοποίηση των απαιτήσεων κοινοποίησης και των υποχρεώσεων υποβολής εκθέσεων, καθώς και να τις καταστήσουν περισσότερο εστιασμένες και προσαρμοσμένες στην ανάγκη των αρχών εποπτείας της αγοράς να ανταποκριθούν στην αυξημένη χρήση του ευέλικτου συστήματος η οποία θα προκύψει με την εισαγωγή του σταδίου III B.
(10)
Δεδομένου ότι η οδηγία 97/68/ΕΚ ορίζει ότι η έγκριση τύπου κινητήρων σταδίου III B (κατηγορία L) ξεκινά από την 1η Ιανουαρίου 2010, είναι απαραίτητο να ληφθούν μέτρα ώστε να είναι δυνατή η χορήγηση έγκρισης τύπου από αυτή την ημερομηνία.
(11)
Για λόγους νομικής ασφάλειας, επείγει η έναρξη ισχύος της παρούσας οδηγίας.
(12)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που θεσπίστηκε βάσει του άρθρου 15 παράγραφος 1 της οδηγίας 97/68/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τροποποιήσεις της οδηγίας 97/68/ΕΚ
Η οδηγία 97/68/ΕΚ τροποποιείται ως εξής:
1)
Στο άρθρο 9α παράγραφος 7, προστίθεται το ακόλουθο εδάφιο:
«Κατά παρέκκλιση από το πρώτο εδάφιο, χορηγείται παράταση της περιόδου παρέκκλισης μέχρι την 31η Ιουλίου 2013, στην κατηγορία των μηχανών με λαβή στο άνω μέρος, για επαγγελματική χρήση, πολλαπλών θέσεων, φορητών θαμνοκοπτών και αλυσοπρίονων για την περιποίηση των δέντρων με λαβή στο άνω μέρος, στα οποία τοποθετούνται κινητήρες των κλάσεων SH:2 και SH:3.».
2)
Το παράρτημα I τροποποιείται σύμφωνα με το παράρτημα I της παρούσας οδηγίας.
3)
Το παράρτημα ΙΙ τροποποιείται σύμφωνα με το παράρτημα ΙΙ της παρούσας οδηγίας.
4)
Το παράρτημα ΙΙΙ τροποποιείται σύμφωνα με το παράρτημα ΙΙΙ της παρούσας οδηγίας.
5)
Το παράρτημα V τροποποιείται σύμφωνα με το παράρτημα IV της παρούσας οδηγίας.
6)
Το παράρτημα XIII τροποποιείται σύμφωνα με το παράρτημα V της παρούσας οδηγίας.
Άρθρο 2
Μεταβατική διάταξη
Από την επόμενη ημέρα της δημοσίευσης της παρούσας οδηγίας στην Επίσημη Εφημερίδα, τα κράτη μέλη δύνανται να χορηγούν έγκριση τύπου για ηλεκτρονικά ελεγχόμενους κινητήρες οι οποίοι ικανοποιούν τις απαιτήσεις που ορίζονται στα παραρτήματα I, II, III, V και XIII της οδηγίας 97/68/ΕΚ, όπως τροποποιήθηκε από την παρούσα οδηγία.
Άρθρο 3
Μεταφορά
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο δώδεκα μήνες από τη δημοσίευση της οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων.
Εφαρμόζουν τις διατάξεις αυτές από την 31η Μαρτίου 2011.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Έναρξη ισχύος
Η παρούσα οδηγία αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Αποδέκτες
Η παρούσα οδηγία απευθύνεται στα κράτη μέλη.
Βρυξέλλες, 31 Μαρτίου 2010.

Labels: 7
20
1
6